༄༅།།གནའ་བོའི་རྒྱ་གར་གྱི་ལེགས་སྦྱར་རྩོམ་རིག་དུས་སྐབས་སུ་བྱུང་བའི་སློབ་དཔོན་དཔའ་བོ་ཞེས་པའི་སྙན་གྲགས་ས་སྟེང་དུ་ཁྱབ་པའི་དམ་པ་འདི་ཉིད་ནང་བའི་བསྟན་པ་ལ་ཞུགས་རྗེས་རང་གི་ལུས་ངག་ཡིད་གསུམ་གྱི་སྡིག་བཤགས་ལ་བསྟོད་པ་བརྒྱ་རྩས་མཚོན་པའི་གནས་ལྔ་རིག་པའི་བསྟན་ཆོས་དཔག་ཏུ་མེད་པ་མཛད་པར་གྲགས།ཁོང་གི་འཁྲུངས་ཡུལ་དང་མཚན་གྱི་རྣམ་གྲངས་ལ་འཕགས་བོད་མཁས་པའི་བཞེད་པ་མི་མཐུན་པ་མང་དུ་མཆིས་མོད།འདིའི་ཐད་ཡིག་ཚོགས་སྐྱུང་ཕྱིར་རྒྱས་པར་མ་སྤྲོས།སློབ་དཔོན་འདིས་མཚན་གྱི་རྣམ་གྲངས་མ་འདྲ་བའི་སྒོ་ནས་མཛད་པའི་བརྩམས་ཆོས་དག་ནང་དོན་རིག་པ་དང་གསོ་བ་རིག་པ།རྩོམ་རིག་བཅས་ཀྱི་ཁྱབ་ཁོངས་སུ་འདུ་ལ།དེ་ལས་རྩོམ་རིག་དང་འབྲེལ་བའི་བརྩམས་ཆོས་སྡེ་དགེའི་བསྟན་འགྱུར་གྱི་བསྟོད་ཚོགས་དང་སྐྱེས་རབས་སྣ་ཚོགས་ཀྱི་ཆོས་སྐོར་ལས་འདི་པས་མཛད་པ་སངས་རྒྱས་བཅོམ་ལྡན་འདས་ལ་བསྟོད་པ་བསྔགས་པར་འོས་པ་བསྔགས་པ་ལས་བསྟོད་པར་མི་ནུས་པར་བསྟོད་པཞེས་པ་དང་བསྔགས་འོས་བསྔགས་བསྟོད་ལེའུ་བཅུ་གསུམ་པབསྟོད་པ་བརྒྱ་ལྔ་བཅུ་པསྤེལ་མར་བསྟོད་པདཀོན་མཆོག་གསུམ་ལ་བཀྲ་ཤིས་ཀྱི་བསྟོད་པཡང་དག་པར་རྫོགས་པའི་སངས་རྒྱས་ཀྱི་མཚན་ལ་བསྟོད་པགཅིག་ལས་འཕྲོས་པའི་བསྟོད་པབདེ་བར་གཤེགས་པ་སུམ་བཅུ་རྩ་ལྔའི་བསྟོད་པ་མཚན་རིན་པོ་ཆེས་སྤྲས་པདཀོན་མཆོག་གསུམ་གྱི་བསྟོད་པགཎྜིའི་བསྟོད་པ་ཚིགས་སུ་བཅད་པདེ་བཞིན་གཤེགས་པ་ཐམས་ཅད་ལ་བསྟོད་པབཅོམ་ལྡན་འདས་ཤཱཀྱ་ཐུབ་པའི་བསྟོད་པཡོན་ཏན་མཐའ་ཡས་པར་བསྟོད་པརྒྱལ་པོ་ཆེན་པོ་ཀ་ནིཥྐ་ལ་སྤྲིངས་པའི་ཕྲིན་ཡིགནོར་བུ་གླིང་གི་ཐུགས་རྗེ་ཆེན་པོ་ལྷ་ལྔ་ལ་བསྟོད་པབཅས་དང།སྐྱེས་རབས་སྣ་ཚོགས་ཀྱི་ཆོས་སྐོར་ན་སྐྱེས་རབས་སོ་བཞི་པསངས་རྒྱས་ཀྱི་སྤྱོད་པབྱང་ཆུབ་སེམས་དཔའི་སྐྱེས་པའི་རབས་ཀྱི་ཆོས་ཀྱི་གཎྜིའི་སྒྲ་བསྒྲགས་པབཅས་བཞུགས་ལ།ཉེ་ལམ་བོད་སྐད་དུ་བསྒྱུར་བ་ལ་མཛེས་དགའ་བོའི་སྙན་དངགས་ཆེན་པོདང་རྡོ་རྗེའི་ཁབབཅས་ནི་ད་སྔ་བོད་སྐད་དུ་འགྱུར་བའི་སློབ་དཔོན་འདི་པའི་རྩོམ་རིག་བརྩམས་ཆོས་དག་ཡིན་ལ།ད་དུང་ཤཱ་རིའི་བུའི་རྟོགས་བརྗོད་དང་ཟློས་གར་གྱི་བསྟན་བཅོས་བཅས་བོད་སྐད་དུ་མ་འགྱུར་བའི་སྒྱུ་རྩལ་བརྩམས་ཆོས་ཁག་ཅིག་ཀྱང་ཡོད་པར་སྣང།འདིར་ཁོང་གི་རྩོམ་རིག་བརྩམས་ཆོས་གྲགས་ཆེ་བ་ལྔ་དང་འབྲེལ་ནས་ཅུང་ཙམ་བརྗོད་པར་འདོད་པས་ན་གཞན་རྣམས་རེ་ཞིག་བཏང་སྙོམས་སུ་འཇོག་པར་འཚལ།